b'\n_START_ARTICLE_\nTek na 3000 m z zaprekami\n_START_PARAGRAPH_\nTek na 3000 m z zaprekami (tudi tek na 3000 m z ovirami) je srednjeproga\xc5\xa1ka atletska disciplina. Imenuje se tudi kot angle\xc5\xa1ki izvirnik steeplechase [st\xc3\xadpl\xc4\x8deis] (ali pogovorno [st\xc3\xadpl\xc4\x8dez]), ki je generi\xc4\x8dno ime za sorodno in istoimensko disciplino konjske dirke po progi z ovirami, pripravljenimi na prostem v naravi. Znan je tudi kot okraj\xc5\xa1ani izvirnik steeple. Tek temelji na prevladovanju \xc5\xa1tirih suhih in ene vodne zapreke (prepreke) na krog (400 m), izvaja pa se na atletskih tekmovanjih na odprtih \xc5\xa1portnih priredi\xc5\xa1\xc4\x8dih. Od leta 1920 je v mo\xc5\xa1ki konkurenci olimpijska disciplina, od leta 2008 pa tudi v \xc5\xbeenski._NEWLINE_Angle\xc5\xa1ko ime steeplechase (dobesedno pregon zvonika) izvira iz zgodnjih konjeni\xc5\xa1kih tekem v katerih so smer teka dolo\xc4\x8dili s cerkvenim zvonikom, skakalnimi ograjami in jarki, tek pa je v splo\xc5\xa1nem potekal prek vmesnih ovir na prostem na pode\xc5\xbeelju, po navadi izvirno od enega do drugega zvonika.'